Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παρούσα υπόθεση άρχισε το 1971 με το καθεστώς Domestic International Sales Corporation (DISC), το οποίο χαρακτηρίστηκε ως παράνομη εξαγωγική επιδότηση από την ειδική ομάδα της GATT το 1976 (η απόφαση της ειδικής ομάδας εγκρίθηκε το 1981). Οι ΗΠΑ αντικατέστησαν το καθεστώς DISC με το καθεστώς FSC το 1984. Την εποχή εκείνη, η ΕΕ αμφισβήτησε τη νομιμότητα του καθεστώτος FSC αλλά δεν κίνησε καμία διαδικασία λόγω της έναρξης των εμπορικών διαπραγματεύσεων του Γύρου της Ουρουγουάης.

Μετά από περαιτέρω καταγγελίες εταιρειών της ΕΕ και λόγω της αύξησης των επιδοτήσεων FSC που παρείχαν οι ΗΠΑ, η ΕΕ άρχισε εκ νέου διμερείς επαφές με τις ΗΠΑ το 1997. Επειδή δεν σημειώθηκε καμία πρόοδος, η ΕΕ ζήτησε από την ειδική ομάδα του ΠΟΕ να λάβει θέση επί της διαφοράς. Η ειδική ομάδα έκρινε στην έκθεσή της τον Οκτώβριο 1999 ότι το καθεστώς FSC αποτελούσε απαγορευμένη εξαγωγική επιδότηση, κατά την έννοια τόσο της συμφωνίας για τις επιδοτήσεις όσο και (όσον αφορά τα γεωργικά προϊόντα) της συμφωνίας για τη γεωργία (AA). Οι ΗΠΑ άσκησαν προσφυγή κατά της απόφασης της ειδικής ομάδας, αλλά το δευτεροβάθμιο δικαιοδοτικό όργανο επιβεβαίωσε τα συμπεράσματα της ειδικής ομάδας σχετικά με τον παράνομο χαρακτήρα του καθεστώτος FSC. Τάχθηκε στη συνέχεια προθεσμία στις ΗΠΑ μέχρι την 1η Οκτωβρίου 2000 (που παρατάθηκε μέχρι την 1η Νοεμβρίου 2000) για να καταργήσει το καθεστώς FSC.

Στο πλαίσιο της προσπάθειας συμμόρφωσης, ο Πρόεδρος Κλίντον υπέγραψε, στις 15 Νοεμβρίου 2000, το νόμο εναλλακτικής νομοθεσίας FSC ("The FSC Repeal and Extraterritorial Income Exclusion Act of 2000", (Νόμος ETI)). Ο νόμος ETI, ωστόσο, δεν μετέβαλε την ουσία του καθεστώτος εξαγωγικών επιδοτήσεων και, ως εκ τούτου, στις 17 Νοεμβρίου 2000 η ΕΕ κίνησε νέα διαδικασία επίλυσης διαφοράς σχετικά με τη συμμόρφωση και ταυτόχρονα υπέβαλε αίτημα για αντίμετρα για ποσό ύψους 4.043 εκατομμυρίων δολαρίων ΗΠΑ. Ενώ η ειδική ομάδα για την εξέταση της συμμόρφωσης συγκροτήθηκε το Δεκέμβριο 2000, συμφωνήθηκε ότι κατά τη διάρκεια της διαδικασίας συμμόρφωσης, η διαδικασία διαιτησίας σχετικά με το ποσό των αντιμέτρων θα έπρεπε να ανασταλεί και ότι θα άρχιζε αυτόματα εκ νέου μετά την έγκριση από τον ΠΟΕ των συμπερασμάτων του δευτεροβάθμιου δικαιοδοτικού οργάνου.

Στις 20 Αυγούστου 2001, η ειδική ομάδα του ΠΟΕ για την εξέταση της συμμόρφωσης που εξέτασε το νόμο ΕΤΙ υπέβαλε έκθεση υποστηρίζοντας πλήρως τη θέση της ΕΕ. Ειδικότερα, η ειδική ομάδα διαπίστωσε ότι ο νόμος ETI αποτελούσε επίσης απαγορευμένη εξαγωγική επιδότηση σύμφωνα με τις ρυθμίσεις του ΠΟΕ και δεν επέφερε κατάργηση του καθεστώτος επιδοτήσεων FSC. Οι ΗΠΑ αμφισβήτησαν τα συμπεράσματα, αλλά τον Ιανουάριο 2002 το δευτεροβάθμιο δικαιοδοτικό όργανο του ΠΟΕ επιβεβαίωσε για μια ακόμη φορά τα συμπεράσματα της ειδικής ομάδας.

Ως εκ τούτου, στις 28 Ιανουαρίου 2002, εγκρίθηκαν οι εκθέσεις της ειδικής ομάδας και του δευτεροβάθμιου δικαιοδοτικού οργάνου και κινήθηκε εκ νέου η διαδικασία διαιτησίας. Η υποβολή της έκθεσης των διαιτητών αναμενόταν αρχικά στις 29 Μαρτίου 2002 (60 ημέρες μετά την έγκριση των εκθέσεων), αλλά με πρωτοβουλία των διαιτητών μετατέθηκε στο τέλος Αυγούστου 2002. Στις 30 Aυγούστου 2002 οι διαιτητές του ΠΟΕ επέτρεψαν στην ΕΕ να επιβάλει κυρώσεις ύψους 4.043 εκατομμυρίων δολαρίων ΗΠΑ με αύξηση των δασμών επί ορισμένων συγκεκριμένων προϊόντων μέχρι και 100%.

Στις 13 Σεπτεμβρίου, η Επιτροπή δημοσίευσε ανακοίνωση στην Επίσημη Εφημερίδα που περιείχε κατάσταση προϊόντων στα οποία επροτείνετο να επιβληθούν αντισταθμιστικά μέτρα. Σύμφωνα με την πρακτική του ΠΟΕ, η κατάσταση περιελάμβανε προϊόντα μεγαλύτερης αξίας από αυτή που όρισε ο διαιτητής, ώστε να είναι δυνατή η εξαίρεση προϊόντων μετά από διαβουλεύσεις μεταξύ των ενδιαφερομένων μερών. Ο σκοπός των δημοσίων διαβουλεύσεων που διήρκεσαν 60 ημέρες ήταν να ελαχιστοποιηθούν οι αρνητικές συνέπειες για τα συμφέροντα της ΕΕ που θα ήταν δυνατό να προκύψουν από ενδεχόμενες κυρώσεις. Για το σκοπό αυτό, η Επιτροπή συμπεριέλαβε στην κατάσταση προϊόντα επί των οποίων το μερίδιο εισαγωγών από τις ΗΠΑ ήταν χαμηλό (κάτω του 20%) δηλαδή προϊόντα για την προμήθεια των οποίων η ΕΚ δεν έχει ουσιαστική εξάρτηση από τις ΗΠΑ. Μετά τη διαδικασία δημοσίων διαβουλεύσεων, η Επιτροπή διενήργησε διαβουλεύσεις με τα κράτη μέλη και πέτυχε συμφωνία για τελική κατάσταση προϊόντων αξίας ισοδύναμης προς το επίπεδο των επιτρεπόμενων αντιμέτρων, η οποία κοινοποιήθηκε στον ΠΟΕ. Τέλος, στις 7 Μαΐου 2003, στο πλαίσιο ειδικής συνεδρίασης του οργάνου επίλυσης των διαφορών (ΟΕΔ) επετράπη από το εν λόγω όργανο στην ΕΚ να επιβάλει αντίμετρα.

Στην κατάσταση που κοινοποιήθηκε στον ΠΟΕ περιλαμβάνονταν τέσσερα προϊόντα τα οποία είχαν μεταφερθεί από την κατάσταση αντιμέτρων για το χάλυβα (κανονισμός 1031/2002, ΕΕ L 157 της 15ης Ιουνίου 2002). Τα εν λόγω προϊόντα εξαιρούνται από την εφαρμογή του παρόντος κανονισμού για να αποφευχθεί ενδεχόμενη διπλή επιβολή αντιμέτρων στα ίδια προϊόντα.

Θεωρείται ότι η σταδιακή επιβολή πρόσθετων εισαγωγικών δασμών μέχρι 100% κατ'αξίαν σε όλες τις εισαγωγές προϊόντων καταγωγής ΗΠΑ που καλύπτονται από την άδεια του ΠΟΕ αποτελεί κατάλληλο αντίμετρο λόγω της παράλειψης των ΗΠΑ να συμμορφωθούν προς τις συστάσεις του ΟΕΔ. Κρίνεται, ωστόσο, σκοπιμότερη η βαθμιαία προσέγγιση όσον αφορά την επιβολή αντιμέτρων τόσο από πλευράς χρονοδιαγράμματος όσο και από πλευράς επιπέδου. Προβλέπεται συνεπώς η επιβολή σε όλα τα προϊόντα της κατάστασης (εκτός των τεσσάρων προαναφερθέντων προϊόντων που προέρχονται από την κατάσταση για τον χάλυβα) αρχικά χαμηλών δασμών (5%) που θα αυξάνονται κάθε μήνα μέχρι ποσοστού 17%. Στη συνέχεια, η Επιτροπή θα υποβάλει πρόταση στο Συμβούλιο για περαιτέρω δράση υπό το φως των εξελίξεων.

Οι δασμολογικές παγιοποιήσεις που παρείχε για τα προϊόντα αυτά η Κοινότητα στις ΗΠΑ θα ανασταλούν από 1ης Μαρτίου 2004 και η εν λόγω αναστολή θα γνωστοποιηθεί στον ΠΟΕ τη συγκεκριμένη ημερομηνία. Το παραπάνω χρονοδιάγραμμα αναμένεται ότι θα επιτρέψει στις ΗΠΑ να συμμορφωθούν με την απόφαση του ΠΟΕ πριν από την πλήρη εφαρμογή των αντιμέτρων. Η αναστολή των δασμολογικών παγιοποιήσεων θα πρέπει να είναι προσωρινή και να εφαρμοστεί μόνο μέχρις ότου καταργηθεί το μέτρο που παραβιάζει τις ρυθμίσεις του ΠΟΕ. Η Επιτροπή θα υποβάλει πρόταση για κατάργηση του κανονισμού προτού εφαρμοστούν τα αντίμετρα την 1η Μαρτίου 2004 σε περίπτωση που οι ΗΠΑ συμμορφωθούν πλήρως με τις αποφάσεις και τις συστάσεις του ΠΟΕ πριν από την εν λόγω ημερομηνία.

2003/0264 (ACC)

Πρόταση KΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [1],

[1] ΕΕ C [...] της [...], σ. [...].

Εκτιμώντας τα εξής:

(1) Στις 20 Μαρτίου 2000, κατόπιν αιτήσεως των Ευρωπαϊκών Κοινοτήτων το όργανο επίλυσης των διαφορών του ΠΟΕ (ΟΕΔ) ενέκρινε τις εκθέσεις της ειδικής ομάδας και του δευτεροβάθμιου δικαιοδοτικού οργάνου σύμφωνα με τις οποίες η φορολογική μεταχείριση των Foreign Sales Corporations (FSC) από τις Ηνωμένες Πολιτείες της Αμερικής αποτελεί απαγορευμένη εξαγωγική επιδότηση βάσει της συμφωνίας για τον ΠΟΕ.

(2) Στις 15 Νοεμβρίου 2000, οι Ηνωμένες Πολιτείες της Αμερικής θέσπισαν το νόμο "The FSC Repeal and Extraterritorial Income Exclusion Act of 2000". Στις 29 Ιανουαρίου 2002 το ΟΕΔ ενέκρινε τις εκθέσεις της ειδικής ομάδας και του δευτεροβάθμιου δικαιοδοτικού οργάνου σύμφωνα με τις οποίες ο εν λόγω νόμος αποτελούσε επίσης απαγορευμένη εξαγωγική επιδότηση σύμφωνα με τις ρυθμίσεις του ΠΟΕ και δεν επέφερε κατάργηση του καθεστώτος επιδοτήσεων FSC. Κατά συνέπεια, στις 7 Μαΐου 2003, το ΟΕΔ επέτρεψε στις Ευρωπαϊκές Κοινότητες να επιβάλουν αντίμετρα μέγιστου ύψους 4.043 εκατομμυρίων δολαρίων ΗΠΑ με τη μορφή πρόσθετων δασμών ύψους 100% κατ'αξίαν σε ορισμένα προϊόντα καταγωγής Ηνωμένων Πολιτειών της Αμερικής.

(3) Θεωρείται ότι, αρχικά, η σταδιακή επιβολή πρόσθετων εισαγωγικών δασμών μέχρι 17% κατ'αξίαν σε όλες τις εισαγωγές συγκεκριμένων προϊόντων καταγωγής Ηνωμένων Πολιτειών της Αμερικής αποτελεί κατάλληλο αντίμετρο λόγω της παράλειψης των ΗΠΑ να συμμορφωθούν προς τις συστάσεις του ΟΕΔ. Όταν επιτευχθεί το προαναφερθέν επίπεδο πρόσθετων δασμών, η Επιτροπή θα υποβάλει πρόταση στο Συμβούλιο για περαιτέρω δράση υπό το φως των εξελίξεων.

(1)

(4) Όσον αφορά τα εν λόγω συγκεκριμένα προϊόντα, οι δασμολογικές παραχωρήσεις της Κοινότητας θα πρέπει να ανασταλούν από την 1η Μαρτίου 2004. Η αναστολή των δασμολογικών παγιοποιήσεων θα πρέπει να είναι προσωρινή και να εφαρμοστεί μόνο μέχρις ότου καταργηθεί το μέτρο που παραβιάζει τις ρυθμίσεις του ΠΟΕ. Η καταγωγή κάθε προϊόντος για το οποίο ισχύει ο παρών κανονισμός προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92 [2].

[2] Κανονισμός (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (ΕΕ L 302, 19.10.1992, σ. 1), όπως τροποποιήθηκε την τελευταία φορά από τον κανονισμό (ΕΚ) αριθ. 2700/2000 (ΕΕ L 311 της 12.12.2000, σ. 17).

(5) Τα προϊόντα για τα οποία έχει εκδοθεί πριν από την ημερομηνία έναρξης ισχύος του παρόντος κανονισμού άδεια εισαγωγής που προβλέπει δασμολογική απαλλαγή ή μείωση δασμών, δεν υπόκεινται σ' αυτούς τους πρόσθετους δασμούς.

(6) Τα προϊόντα για τα οποία υπάρχει απόδειξη ότι έχουν εξαχθεί από τις ΗΠΑ προς την Κοινότητα πριν από την ημερομηνία εφαρμογής των πρόσθετων δασμών, δεν υπόκεινται σ' αυτούς τους πρόσθετους δασμούς.

(7) Τα προϊόντα που θίγονται από την αναστολή των παραχωρήσεων θα πρέπει να υπαχθούν στο τελωνειακό καθεστώς "μεταποίησης υπό τελωνειακό έλεγχο" μόνον αφού εξεταστούν από την επιτροπή τελωνειακού κώδικα [3].

[3] Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 2000, για την εφαρμογή του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (ΕΕ L 253, 11.10.1993, σ. 1), όπως τροποποιήθηκε την τελευταία φορά από τον κανονισμό (ΕΚ) αριθ. 1335/2003 (ΕΕ L 187 της 26.7.2003, σ. 16).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμολογικές παραχωρήσεις της Κοινότητας αναστέλλονται από την 1η Μαρτίου 2004 όσον αφορά τα προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα του παρόντος κανονισμού.

Άρθρο 2

1. Επιβάλλεται δυνάμει του κανονισμού (ΕΟΚ) αριθ. 2913/92 του Συμβουλίου πρόσθετος δασμός κατ'αξίαν στα προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα του παρόντος κανονισμού ως ακολούθως:

5% από την 1η Μαρτίου 2004 έως και τις 31 Μαρτίου 2004

6% από την 1η Απριλίου 2004 έως και τις 30 Απριλίου 2004

7% από την 1η Μαΐου 2004 έως και τις 31 Μαΐου 2004

8% από την 1η Ιουνίου 2004 έως και τις 30 Ιουνίου 2004

9% από την 1η Ιουλίου 2004 έως και τις 31 Ιουλίου 2004

10% από την 1η Αυγούστου 2004 έως και τις 31 Αυγούστου 2004

11% από την 1η Σεπτεμβρίου 2004 έως και τις 30 Σεπτεμβρίου 2004

12% από την 1η Οκτωβρίου 2004 έως και τις 31 Οκτωβρίου 2004

13% από την 1η Νοεμβρίου 2004 έως και τις 30 Νοεμβρίου 2004

14% από την 1η Δεκεμβρίου 2004 έως και τις 31 Δεκεμβρίου 2004

15% από την 1η Ιανουαρίου 2005 έως και τις 31 Ιανουαρίου 2005

16% από την 1η Φεβρουαρίου 2005 έως και τις 28 Φεβρουαρίου 2005

17% από την 1η Μαρτίου 2005

2. Μετά την 1η Μαρτίου 2005, η Επιτροπή υποχρεούται να υποβάλει πρόταση στο Συμβούλιο για επανεξέταση του κανονισμού υπό το φως των εξελίξεων.

3. Η καταγωγή κάθε προϊόντος για το οποίο ισχύει ο παρών κανονισμός προσδιορίζεται σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου.

Άρθρο 3

Το Συμβούλιο θα αποφασίσει την κατάργηση του παρόντος κανονισμού μόλις οι Ηνωμένες Πολιτείες της Αμερικής συμμορφωθούν πλήρως προς τη σύσταση του οργάνου επίλυσης των διαφορών του ΠΟΕ.

Άρθρο 4

1. Τα απαριθμούμενα στο παράρτημα προϊόντα, για τα οποία έχει εκδοθεί πριν από την ημερομηνία έναρξης ισχύος του παρόντος κανονισμού άδεια εισαγωγής που προβλέπει δασμολογική απαλλαγή ή μείωση δασμών, δεν υπόκεινται στον πρόσθετο δασμό.

2. Τα προϊόντα που απαριθμούνται στο παράρτημα, για τα οποία μπορεί να αποδειχθεί ότι είχαν ήδη εξαχθεί προς την Κοινότητα κατά την ημερομηνία θέσης σε εφαρμογή του παρόντος κανονισμού και των οποίων ο προορισμός δεν είναι δυνατό να αλλάξει, δεν υπόκεινται στον πρόσθετο δασμό.

3. Τα προϊόντα που αναφέρονται στο παράρτημα μπορούν να υπαχθούν στο καθεστώς "μεταποίησης υπό τελωνειακό έλεγχο" σύμφωνα με το άρθρο 551 παράγραφος 1 πρώτο εδάφιο του κανονισμού (ΕΟΚ) αριθ. 2454/93, μόνο μετά από εξέταση των οικονομικών όρων από την επιτροπή τελωνειακού κώδικα, εκτός εάν τα προϊόντα και οι πράξεις αναφέρονται στο παράρτημα 76 μέρος Α του εν λόγω κανονισμού.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

[...]

ΠΑΡΑΡΤΗΜΑ

Τα προϊόντα στα οποία επιβάλλονται πρόσθετοι δασμοί καθορίζονται με τους αντίστοιχους οκταψήφιους κωδικούς ΣΟ. Η περιγραφή των εμπορευμάτων αυτών των κωδικών παρατίθεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (όπως τροποποιήθηκε την τελευταία φορά από τον κανονισμό (ΕΚ) αριθ. 1832/2002 της Επιτροπής - ΕΕ L 290, 23.10.2001, σ. 1). Ο διψήφιος κωδικός ΣΟ των κεφαλαίων της ονοματολογίας έχει αποκλειστικά ενδεικτικό χαρακτήρα.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>